Жалба, подадена на 26 януари 2024 г. от Кралство Нидерландия срещу решението, постановено от Общия съд (девети състав) на 15 ноември 2023 г. по дело T-167/21, European Gaming and Betting Association/Комисия
(Дело C-59/24 P)
Език на производството: английски
Страни
Жалбоподател: Кралство Нидерландия (представители: C. S. Schillemans, M. K. Bulterman и A. Hanje als Bevollmächtigte)
Други страни в производството: European Gaming and Betting Association, Европейска комисия
Искания на жалбоподателя
Жалбоподателят иска от Съда:
—    да отмени обжалваното съдебно решение,
—    да върне делото на Общия съд за ново разглеждане,
—    да осъди European Gaming and Betting Association да заплати съдебните разноски.
Основания и основни доводи
Общият съд нарушил правото на Съюза, по-специално член 1, буква з), член 4, параграфи 3 и 4 и член 24 от Регламент (ЕС) 2015/15891, както и задължението си за мотивиране. Точки 29—53 от обжалваното съдебно решение били опорочени от грешка при прилагане на правото. Като приел, че са нарушени процесуалните права на European Gaming and Betting Association, Общият съд неправилно разширил обхвата на интереса на European Gaming and Betting Association и/или на твърдяната мярка за държавна помощ, оспорвана от European Gaming and Betting Association в рамките на производството по обжалване.
1. Общият съд допуснал грешка при прилагане на правото, що се отнасяло до допустимостта на оплакването, изведено от твърдяна непряка държавна помощ за сдружения с благотворителна цел.
2. Общият съд нарушил задължението си за мотивиране, като а) не обяснил защо анализът на непряката държавна помощ в полза на сдружения с благотворителна цел е релевантен с оглед на твърдяната държавна помощ в полза на лицензополучателите, и б) като не дал мотивиран отговор на доводите на Комисията, подкрепени от Нидерландия, в защита срещу оплакването на European Gaming and Betting Association относно тази непряка държавна помощ.
3. Общият съд приложил неправилно решение от 2 септември 2021 г., Комисия/Tempus Energy и Tempus Energy Technology, C–57/19 P, EU:C:2021:663, както и член 4, параграфи 3 и 4 във връзка с член 24 от Регламент 2015/1589.
4. Общият съд допуснал грешка при прилагане на правото, като приел, че European Gaming and Betting Association е „заинтересована страна“ по смисъла на член 1, буква з) от Регламент 2015/1589, що се отнася до твърдяната непряка държавна помощ в полза на сдруженията с благотворителна цел.
____________
1 Регламент (ЕС) 2015/1589 на Съвета от 13 юли 2015 година за установяване на подробни правила за прилагането на член 108 от Договора за функционирането на Европейския съюз (ОВ L 248, 2015 г., стр. 9).